 (1) ปัจจัยความเสี่ยง 

1.1 ความเสี่ยงเกี่ยวกับอุตสาหกรรม

-   ความเสี่ยงจากการใช้อลูมิเนียมทดแทนทองแดง

เนื่องจากอลูมิเนียมเป็นวัตถุดิบที่สามารถนำมาใช้ทดแทนท่อทองแดงได้
แต่อลูมิเนียมไม่สามารถใช้แทนท่อทองแดงได้อย่างสมบูรณ์ในผลิตภัณฑ์ท่อ
เพราะการนำอลูมิเนียมไปใช้ต้องใช้ความระมัดระวังสูง
ยากแก่การเชื่อมเข้าด้วยกันไม่สามารถบัดกรีได้ง่าย แต่ทั้งนี้
ต้นทุนของวัตถุดิบแผ่นทองแดงที่มีราคาเพิ่มสูงขึ้นมากนับจากปีที่แล้ว
ลูกค้าบางรายเริ่มหันมาพิจารณาในการนำอลูมิเนียมเข้ามาใช้ในการผลิตเครื่องทำความเย็น

-   ความเสี่ยงจากการเปลี่ยนแปลงการใช้สารทำความเย็น

  บริษัทได้พัฒนาเทคโนโลยีการผลิตใหม่ ซึ่งสามารถผลิตท่อทองแดงที่มีความสะอาดสูง
  และได้ติดตั้งเตาอบอ่อนเพื่อให้ได้ผลิตภัณฑ์ท่อทองแดงที่มีความสะอาดและมีประสิทธิภาพมากยิ่งขึ้นเพื่อให้ตรงกับความต้องการในการเปลี่ยนแปลงจากการใช้สารทำความเย็น
  CFC เป็นสารชนิด HFC

1.2 ความเสี่ยงกับการตลาด

-   ความเสี่ยงจากการนำเข้าท่อทองแดงจากต่างประเทศและการแข่งขันทางด้านราคาของสินค้า

  เป็นความเสี่ยงจากการแข่งขันของการนำเข้าท่อทองแดงจากประเทศจีน
  และประเทศเกาหลีซึ่งคู่แข่งจากประเทศจีนและเกาหลีนั้นเสนอราคาขายท่อทองแดงที่มีราคาถูก
  ซึ่งลูกค้าบางรายในประเทศก็หันไปใช้ท่อแดงที่มีราคาถูก
  แต่ลูกค้าก็พบกับปัญหาในเรื่องคุณภาพของผลิตภัณฑ์และการบริการ
  เมื่อเทียบกับผลิตภัณฑ์ของบริษัทแล้วไม่สามารถแข่งขันได้
  จึงทำให้การนำเข้าท่อทองแดงจากประเทศจีนและประเทศเกาหลีเพิ่มขึ้นไม่มากนัก
  กอร์ปกับอัตราแลกเปลี่ยนของค่าเงินบาทมีผลกระทบต่อธุรกิจของบริษัทด้วย

-   ความเสี่ยงจากการผันผวนของราคาวัตถุดิบแผ่นทองแดง Cathode

  เนื่องจากทองแดงเป็นสินค้าที่มีราคาผันผวนมาก
  บริษัทจึงได้ทำสัญญากำหนดราคาให้คงที่ไว้เป็นราคาเฉลี่ยของเดือนที่แล้วกับลูกค้าเพื่อหลีกเลี่ยงความเสี่ยงนี้

1.3 ความเสี่ยงอื่น ๆ

-   การเพิ่มค่าจ้างแรงงาน

  จากอดีตจนถึงปัจจุบันอัตราค่าจ้างแรงงานได้เพิ่มขึ้นทุกปี และก็จะเพิ่มขึ้นต่อไปในทุกๆ
  ภาคของอุตสาหกรรมและของทุกๆ บริษัทในประเทศไทย
  ดังนั้นบริษัทจึงพยายามทำให้ต้นทุนมีราคาที่ถูกลง ซึ่งในปี 2551 นี้ บริษัทได้ดำเนินการทำกิจกรรม
  KAIZEN โดยการปรับปรุงวิธีการทำงาน, ปรับปรุงคุณภาพ,
  การพัฒนาผลิตภัณฑ์ใหม่การลดการสูญเปล่า, การทำกิจกรรมกลุ่ม QCC
  เพื่อเพิ่มปริมาณการผลิตและคุณภาพของสินค้าให้ดีตลอดเวลาโดยความร่วมมือและช่วยกันปรับปรุงงาน
  และร่วมกันดำเนินการอนุรักษ์พลังงานในโรงงานอย่างจริงจังและต่อเนื่อง

-   ปัจจัยเสี่ยงจากการทำงานในโรงงาน

  ในบริษัทมีการติดตั้งระบบบำรุงรักษาเพื่อให้อุปกรณ์ทุกชิ้นในโรงงานอยู่ในสภาพดีอยู่เสมอ
  นอกจากนี้ ยังมีการเปลี่ยนอุปกรณ์อย่างสม่ำเสมอตามอายุการใช้งาน
  บริษัทคำนึงถึงความปลอดภัยในการทำงานเป็นสำคัญ
  นอกจากการอบรมพนักงานให้คำนึงถึงความปลอดภัยอยู่เสมอแล้ว
  บริษัทยังได้ลงทุนในด้านการจัดซื้ออุปกรณ์เพื่อความปลอดภัยที่จำเป็นและมีการฝึกซ้อมหนีไฟเป็นประจำทุกปี
  การฝึกซ้อมในสถานการณ์จำลองในกรณีที่เกิดเหตุฉุกเฉินเพื่อให้มีความตื่นตัวในมาตรฐานการรักษาความปลอดภัยสูงสุด

-   ปัจจัยเสี่ยงจากสิ่งแวดล้อม

  ในขั้นตอนการผลิตผลิตภัณฑ์ท่อทองแดง อาจทำให้เกิดมลภาวะทั้งทางน้ำและทางอากาศได้
  ตลอดระยะเวลาหลายปีที่ผ่านมา บริษัทได้ดำเนินการลงทุนเพื่อลดมลภาวะดังกล่าวอย่างต่อเนื่อง
  ของเสียทุกชนิดจากบริษัทได้ถูกคัดแยกและกำจัดโดยตัวแทนที่ได้รับอนุญาตอย่างถูกต้องและรายงานต่ออุตสาหกรรมจังหวัด
  นอกจากนี้ การดำเนินงานทุกขั้นตอน
  ได้รับการตรวจสอบอย่างสม่ำเสมอจากบริษัทเอกชนที่ได้รับการรับรองจากกรมโรงงานอุตสาหกรรมและเจ้าหน้าที่ของรัฐ
  บริษัทฯ
  ได้ศึกษาและผ่านการจัดทำรายงานผลกระทบต่อสิ่งแวดล้อมแล้วจากกระทรวงทรัพยากรธรรมชาติและสิ่งแวดล้อม
  จากการที่บริษัทฯ ได้รับการรับรองมาตรฐานการจัดการด้านสิ่งแวดล้อม ISO 14001
  ทำให้บริษัทมีระบบการจัดการสิ่งแวดล้อมและมีขั้นตอนการดำเนินงานที่ได้มาตรฐาน

-   ความเสี่ยงจากการพึ่งพิงผู้จัดจำหน่าย (บริษัท ธานี อินเตอร์เนชั่นแนล เทรดดิ้ง จำกัด)

  เนื่องจากในอดีตบริษัท ธานี อินเตอร์เนชั่นแนล เทรดดิ้ง จำกัด
  เป็นผู้จัดจำหน่ายท่อทองแดงไร้ตะเข็บที่นำเข้าจาก เดอะ ฟูรูกาวา อิเล็คตริก คัมปะนี ลิมิเต็ด
  ซึ่งต่อมาภายหลังที่มีการจัดตั้ง บริษัท ฟูรูกาวา เม็ททัล (ไทยแลนด์) จำกัด (มหาชน) บริษัท
  ธานี อินเตอร์เนชั่นแนล เทรดดิ้ง จำกัด
  จึงได้เปลี่ยนเป็นผู้จัดจำหน่ายท่อทองแดงไร้ตะเข็บให้กับผู้ค้าปลีก
  และลูกค้าผู้ประกอบการผลิตเครื่องทำความเย็นในประเทศไทยให้ทางบริษัท ฟูรูกาวาฯ แทน
  ดังนั้น ลูกค้าส่วนหนึ่งที่บริษัท ธานีฯ เป็นผู้จัดจำหน่ายให้ จึงเป็นลูกค้าเก่าที่เคยซื้อสินค้าจาก
  เดอะ ฟูรูกาวา อิเล็คตริก คัมปะนี ลิมิเต็ด
  ซึ่งบริษัทจะทำการผลิตท่อทองแดงและส่งมอบสินค้าโดยตรงให้แก่ลูกค้าแทนบริษัทธานีฯ
  ส่วนการชำระเงิน บริษัท ฟูรูกาวาฯ ก็จะเรียกเก็บเงินจากบริษัท ธานีฯ
  เช่นเดียวกับลูกค้ารายอื่นทั่วไป

  ร้อยละ 20.42 ยอดขายของบริษัทในปี 2551 เป็นการขายโดยผ่านผู้จัดจำหน่ายจากบริษัท ธานีฯ
  ซึ่งเป็นผู้จัดจำหน่ายรายใหญ่ของบริษัท ดังนั้น หากบริษัท ธานีฯ
  ไม่สามารถเป็นผู้จัดจำหน่ายให้กับบริษัทได้ต่อไป บริษัท
  ก็ยังสามารถขายผลิตภัณฑ์โดยตรงให้กับลูกค้ารายอื่นและลูกค้าเก่าของบริษัท ธานีฯ ได้
  ด้วยความเชื่อมั่นในคุณภาพของผลิตภัณฑ์ และการให้บริการที่ดี
  รวมถึงการรักษาความสัมพันธ์ที่ดีระหว่างบริษัทกับลูกค้า
  ซึ่งคาดว่าจะไม่ก่อให้เกิดปัญหากับการดำเนินงานของบริษัทแต่อย่างใด

มาตรการรองรับความเสี่ยงจากการพึ่งพาการสั่งซื้อวัตถุดิบ

ทางบริษัทได้กำหนดนโยบายการสั่งซื้อวัตถุดิบ โดยจะมีการวางแผนล่วงหน้าประมาณ 3 เดือน
โดยการประสานงานกับฝ่ายขายและฝ่ายการผลิตซึ่งมีการจัดการซื้อวัตถุดิบดังนี้

  1. แผ่นทองแดง : เนื่องจากปัจจุบันยังไม่มีผู้ผลิตแผ่นทองแดงในประเทศไทย
  บริษัทจึงต้องนำเข้าแผ่นทองแดงจากต่างประเทศทั้งสิ้น
  โดยราคาวัตถุดิบแผ่นทองแดงจะถูกกำหนดขึ้นจากราคาทองแดงในตลาด London Metal
  Exchange (LME) บวกด้วยค่าใช้จ่ายอื่น ๆ สำหรับปี 2551
  บริษัทสั่งซื้อวัตถุดิบแผ่นทองแดงเป็นจำนวนรวม 22,235 ตัน

  ทั้งนี้ เนื่องจากว่า ทองแดงเป็นสินค้า Commodity ราคาทองแดงจึงมีการเคลื่อนไหวตลอดเวลา
  ดังนั้น
  เพื่อเป็นการป้องกันความเสี่ยงอันอาจจะเกิดจากความผันผวนของราคาทองแดงบริษัทจึงเปิดโอกาสให้ลูกค้าได้มีโอกาสเลือกวิธีการกำหนดราคาทองแดงที่ต้องการ

  1.1 การกำหนดราคาทองแดงไว้ล่วงหน้า (Booked LME Price Method)
  เป็นวิธีการกำหนดราคาซื้อทองแดงของลูกค้าที่จะช่วยให้ลูกค้าได้ทราบราคาต้นทุนของทองแดงของตนเอง
  โดยเมื่อบริษัทได้รับคำสั่งซื้อจากลูกค้า บริษัทจะไปทำการกำหนดราคาล่วงหน้ากับทาง The
  Furukawa Electric Company Limited (FEC)
  ซึ่งจะมีการให้บริการกำหนดราคาทองแดงล่วงหน้า โดยลูกค้าจะต้องรับผิดชอบค่าBooking Fee
  เอง
  การกำหนดราคาวิธีการนี้จะช่วยให้ลูกค้าและบริษัทลดความเสี่ยงอันเกิดจากความผันผวนของราคาทองแดงได้มาก
  ดังนั้นต้นทุนวัตถุดิบที่ลูกค้าจะต้องจ่ายมีลักษณะดังนี้

ต้นทุนแผ่นทองแดงของลูกค้า = LME + ค่าใช้จ่ายอื่นๆ + Booking Fee

  1.2 ไม่มีการกำหนดราคาทองแดงไว้ล่วงหน้า (Unbooked LME Price Method)
  สำหรับลูกค้าที่เลือกใช้การกำหนดราคาด้วยวิธีนี้
  ลูกค้าจะต้องรับความเสี่ยงจากความผันผวนของราคาทองแดงด้วยตนเอง ทั้งนี้
  เนื่องจากต้นทุนวัตถุดิบที่บริษัทจะคิดจากลูกค้า คือ ราคาทองแดงในตลาดโลกเฉลี่ย 1 เดือน
  ก่อนที่บริษัทจะทำการผลิต ซึ่งจะใช้เวลาประมาณ 1 เดือนปฏิทินนับตั้งแต่ลูกค้าสั่งซื้อ หลังจากนั้น
  จึงจะทำการส่งมอบท่อทองแดงให้กับลูกค้า อย่างไรก็ตาม
  เนื่องจากระยะเวลาที่ใช้ในการกำหนดราคาวัตถุดิบให้แก่ลูกค้า (Quotation Period)
  อาจมีความไม่สอดคล้องกับระยะเวลาในการจ่ายเงินค่าวัตถุดิบของทางบริษัท
  ซึ่งบริษัทจะต้องจ่ายค่าวัตถุดิบในราคาเฉลี่ยของเดือนที่ส่งมอบแผ่นทองแดงนั้น ๆ ดังนั้น
  จึงทำให้บริษัทมีภาระความเสี่ยงที่เกิดจากความผันผวนของราคาทองแดงได้เพื่อเป็นการป้องกันความเสี่ยงที่อาจเกิดขึ้น
  บริษัทได้ทำการกำหนดราคาทองแดงล่วงหน้ากับ FEC

  1.3 สำหรับตัวบริษัทเอง โดยบริษัทจะเป็นผู้รับผิดชอบจ่ายค่า Booking Fee ในส่วนนี้
  ดังนั้นราคาต้นทุนแผ่นทองแดงของลูกค้าที่ใช้ในการกำหนดราคาวิธีนี้จึงเท่ากับ

ต้นทุนแผ่นทองแดงของลูกค้า = LME + ค่าใช้จ่ายอื่น

จะเห็นได้ว่า ถึงแม้ว่าการที่บริษัทมีการเสนอวิธีการกำหนดราคาทั้ง 2 วิธี
เพื่อให้เป็นไปตามหลักการปฏิบัติทั่วไปในอุตสาหกรรม แต่ในขณะเดียวกัน
บริษัทก็ยังสามารถป้องกันความเสี่ยงของตนเองอันเกิดจากความผันผวนของราคาทองแดงได้อย่างมีประสิทธิภาพซึ่งในปัจจุบันลูกค้าส่วนใหญ่ประมาณร้อยละ
85-90 จะเลือกวิธีกำหนดราคาทองแดงแบบมีการกำหนดราคาทองแดงไว้ล่วงหน้า

สาเหตุที่บริษัทสั่งซื้อวัตถุดิบจาก เดอะ ฟูรูกาวา อิเล็คตริก คัมปะนี ลิมิเต็ด (FEC)

สาเหตุที่บริษัทสั่งซื้อวัตถุดิบจาก เดอะ ฟูรูกาวา อิเล็คตริก คัมปะนี ลิมิเต็ด (FEC)
ซึ่งเป็นบริษัทแม่นั้น เนื่องจากว่า เดอะ ฟูรูกาวา อิเล็คตริก คัมปะนี ลิมิเต็ด
เองก็เป็นผู้ผลิตท่อทองแดงรายใหญ่ในแถบเอเชีย และยังเป็นผู้ถือหุ้นรายใหญ่ของบริษัทด้วย
และในเรื่องของอัตราภาษีนำเข้าเพียงร้อยละ 3 เมื่อเทียบกับการสั่งซื้อวัตถุดิบผ่านทางบริษัท
Sumi–Thai International Corporation ซึ่งมีอัตราสูงถึงร้อยละ 6 เนื่องจากว่า
Sumi–Thai ต้องสั่งซื้อแผ่นทองแดงจากผู้ผลิตซึ่งอยู่ในประเทศแซมเบียด้วย

  2. ท่อทองแดงนำเข้า :
  เนื่องจากบางคราวบริษัทมีปริมาณความต้องการของลูกค้ามากกว่าปริมาณการผลิต ได้จริง
  ดังนั้นเพื่อทดแทนการผลิตที่ขาดไปและเพื่อเป็นการรักษาลูกค้าไว้ บริษัทจึงต้องนำเข้ามาเพิ่มเติม
  แต่อย่างไรก็ตาม
  เป็นการนำเข้ามาเพื่อผลิตต่อในส่วนของการทำเกลียวหรือการขัดเงาแล้วจึงนำไปขายต่อลูกค้า
  การสั่งซื้อท่อทองแดงทั้งหมดเป็นการสั่งซื้อจากเดอะ ฟูรูกาวา อิเล็คตริก คัมปะนี ลิมิเต็ด
  ในประเทศญี่ปุ่น
  โดยใช้หลักการกำหนดราคาทองแดงเดียวกับการสั่งซื้อแผ่นทองแดงโดยตรงจากItochu
  Corporation อย่างไรก็ตาม FEC
  จะคิดค่าการผลิตท่อทองแดงรวมถึงกำไรซึ่งคิดประมาณร้อยละ 7-13 ของค่าการผลิต ทั้งนี้
  ขึ้นอยู่กับประเภทของท่อทองแดงสำเร็จรูปที่บริษัทสั่งซื้อดังนี้

2.1 ท่อทองแดงแบบเรียบ - อัตรากำไรร้อยละ 10

2.2 ท่อทองแดงก่อนเข้าสู่กระบวนการทำเกลียวในผนังท่อ - อัตรากำไรร้อยละ 7

2.3 ท่อทองแดงแบบเกลียว - อัตรากำไรร้อยละ 13

  บริษัทได้มีการตกลงทำสัญญาซื้อขายท่อทองแดงนำเข้าจาก FEC โดยมีสาระสำคัญของสัญญา
  ดังต่อไปนี้

  สาระสำคัญของสัญญา : บริษัททำสัญญาซื้อท่อทองแดงจาก เดอะ ฟูรูกาวา อิเล็คตริก คัมปะนี
  ลิมิเต็ด

ค่าตอบแทน :
บริษัทมีภาระผูกพันที่จะต้องจ่ายธรรมเนียมสิทธิซึ่งคำนวณจากปริมาณการขายสุทธิในแต่ละชนิดของผลิตภัณฑ์ในอัตรา
1 บาท หรือ 2 บาทต่อกิโลกรัม

อายุสัญญา : 5 ปี และสามารถขยายเวลาของสัญญาออกไปโดยอัตโนมัติคราวละ 1 ปี

ทั้งนี้ การพิจารณาการต่อสัญญาดังกล่าว จะได้รับการพิจารณาและอนุมัติจากคณะกรรมการบริษัทฯ